Brodie-hjelm fra 1917 av amerikansk type (*US Marine Corps M1917 Brodie pattern helmet*)
**Brodie-hjelm**, også kalt **brodie helmet**, **shrapnel helmet**, **tommy helmet** og **Helmet, steel, Mark I** i Storbritannia og **M1917 Helmet** og **doughboy helmet** i USA, er en militær kamphjelm av stål som den britiske hæren tok i bruk under første verdenskrig og beholdt til etter andre verdenskrig. Hjelmtypen er rund og flat og likner et opp-og-ned-vendt vaskevannsfat med hakereim. Brodie-hjelmer ble også brukt av andre hærer, blant annet av amerikanske soldater under første verdenskrig, og i Norge fram til 1950-tallet, samtidig med svenske og seinere tyske modeller.

Historie og utbredelse
----------------------

Den britiske statsministeren Winston Churchill iført brodiehjelm under den såkalte London-blitzen i 1940, de tyske luftangrepene på London under andre verdenskrig.
Stålhjelmer, som var vanlige i middelalderen og eldre tid, ble gjeninnført under første verdenskrig. De skulle da beskytte soldatene i skyttergravskrigen der omfattende artilleriild medførte store tap. I løpet av 1915 fikk franske soldater metallinnlegg i kepiene, og fra 1916 ble Adrian-hjelmen utlevert. Den var vanskelig å produsere og beskyttet ikke nakken.

Også den britiske hæren ønsket vern mot granatsplinter, og i 1915 designet og patenterte briten John L. Brodie brodie-hjelmen. Det var en stålhjelm som beskyttet hodet, men som først og fremst var lett å masseprodusere da den kunne presses ut av en stålplate i én arbeidsprosess. Hjelmene var dessuten lette å stable og nyttige som vaskefat og kokekar. Under andre verdenskrig ble en dypere variant med kortere brem, som skulle beskytte hodet litt bedre, tatt i bruk.[]

Den keiserlige tyske hær innførte i 1916 M16 Stahlhelm som var designet av ingeniør Frederich Schwerden og kirurgen Dr. August Bier ut fra de hodeskadene soldatene fikk. I 1935 ble den tyske stålhjelmen gjort mindre, men ytte fortsatt best beskyttelse.

Stålhjelmer beskytter utelukkende mot granatsplinter, mens geværskudd normalt vil gå rett gjennom dem. Stålhjelmer har vært standard i de fleste militære styrker siden første verdenskrig, og begynte først på 1980-tallet å bli avløst av hjelmer i andre materialer, deriblant kevlar.

Fordi brodie-, adrian- og tyskerhjelmene hadde ulik form, ble hjelmene et tydelig nasjonalt kjennetegn som gjorde det lettere å skille de uniformerte soldatene fra hverandre. 

### Mark I-hjelmen i Norge

Britisk stålhjelm malt lysere gulgrønn og påsatt norsk riksløve for bruk i Tysklandsbrigaden etter andre verdenskrig. Nederste bilde viser polstring og festereimer.  Foto: Emir Curt, Glomdalsmuseet 

|  |
| --- |
| Soldater i den norske hæren på vintereksersis 1928. Bildet viser skytter og reserveskytter utstyrt med brodiehjelmer, Krag-Jørgensen-rifler og Madsen maskingevær.
Den norske hæren begynte forsøk med britiske stålhjelmer allerede i 1916. Det ble inkjøpt 10 000 mark I-hjelmer som var i bruk fram til andre verdenskrig. Etter utprøving av andre modeller i 1929, ble også en svensk hjelmtype tatt i bruk. Den ble produsert på lisens ved Raufoss Ammunisjonsfabrikker som stålhjelm M/1931 («den baltiske hjelmen»).
Da felttoget i Norge i 1940 var over og norske hærstyrker ble etablert i Skottland, fikk soldatene britiske battledresser og stålhjelmer. Etter krigen var vanlig britisk modell og en britisk hjelm for stridsvognmannskap, den svenske hjelmen og «tyskerhjelmer» i bruk. |

Referanser
----------

1. 1 2 3 4 5  *Hærens intendantur 150 år: 1825-1975*. Oslo: Intendanturoffiserenes forening. 1975. s. 40. ISBN 8299040302.
2. 1 2  Strøm, Knut Erik (1949-) (1996). *Hærens uniformer i vårt århundrede: et billedhefte*. Oslo: Forsvarsmuseet. s. 27. ISBN 8291218110.

Eksterne lenker
---------------

* (en) Brodie helmets – kategori av bilder, video eller lyd på Commons Rediger på Wikidata
* Om brodiehhjelmen under første verdenskrig (på engelsk)[*død lenke*]
* World-War-Helmets.com - Mark I (på fransk)
* World-War-Helmets.com - Model 1917 (på fransk)

Portal: Første verdenskrig